Endnu en gang er kritik af en Bilka i Hjørring boblet op til overfladen, men borgmesteren i Hjørring Kommune køber den ikke.

En analyse af butikslivet er netop nu i gang i Hjørring Kommune. Og den timing undrer i høj grad formand for De Samvirkende Købmænd, John Wagner. - Vi synes, at byrådet gør grin med detailhandlen i kommunen. Kort efter man beslutter Bilka kommer til byen, iværksætter man en detailanalyse om den fremtidige udvikling. Der er ikke nogen grund til at gennemføre undersøgelser, efter den beslutning er truffet, lyder det fra John Wagner. Hjørring Kommune besluttede i august at give tilladelse til en ny Bilka i byen, og det fik de mindre detailhandler op i det røde felt. John Wagner mener, at enhver undersøgelse af butikslivet er håbløst, fordi en ny Bilka alligevel vil vende alt på hovedet for detailhandlen i området. - Det er fuldstændig ligemeget, hvad detailhandlerne svarer, for der kommer et hypermarked til byen uanset. Herunder kan du se en del af brevet, kommunen har udsendt til detailhandlen. Køber den ikke Han mener timingen er mærkværdig. Den holdning deler borgmester Søren Smalbro (V) overhovedet ikke. - Det er to helt forskellige sager. De kobler undersøgelsen sammen med for eller imod Bilka, og det er slet ikke, der vi er. Det er en undersøgelse af detailhandlen, som vi laver med løbende mellemrum, siger han. Han kan ikke genkende det billede, De Samvirkende Købmænd tegner af forløbet. De Samvirkende Købmænd mener, at I gør grin med detailhandlen. Hvad mener du om det? - Jeg melder hus forbi. Den køber jeg ikke, det gør jeg ikke, siger Søren Smalbro (V) og tilføjer: - Det har intet med Bilka-debatten at gøre. Undersøgelsen er et værktøj, vi bruger i vores planlægning og strategiske arbejde i kommunen.